 NA JOSEPH OPENDA FAMILIA ya aliyekuwa Meya wa Nakuru, Joseck Thuo Ngeta imezama kwenye mzozo mkali kuhusu urithi wa mali yake ya Sh1 bilioni. Bw Thuo, alifariki katika Hospitali ya Mater mnamo Desemba 27, 2021, akiwa na umri wa miaka 88. Hata hivyo, mke wake wa kwanza na baadhi ya watoto wake, wamepinga wosia wa urithi wakidai kuwa huenda ulibadilishwa kuwapokonya sehemu ya mali yao. Dereva wake Robert Kavisu ambaye alikuwa ameweka stakabadhi za urithi, amekashifu mwanawe marehemu Geoffrey Ngeta (kutoka mke wa pili) kwa kubadilisha stakabadhi hiyo baada ya mauti ya babake. Bw Kavisu ambaye alikuwa akitembea na stakabadhi za urithi huo jinsi alivyoagizwa na Bw Thuo, alifichua katika Mahakama ya Nakuru kuwa bosi wake alimsisitizia kuwa auhifadhi vyema na siku tatu baada ya kifo chake ampe Bw Nixon Kariuki (mwanawe kutoka mke wa kwanza). Hata hivyo, Bw Kavisu anadai kuwa Bw Ngeta alibadilisha stakabadhi hiyo na kuweka nyingine mahali kwenye gari ambalo alikuwa akiiweka baada ya kumwaamrisha ampe ufunguo wa gari hilo. Stakabadhi ambazo ziliwasilishwa mahakamani kama ushahidi, zilionyesha kuwa ni dereva huyo ndiye aliamiwa kulinda urithi huo. Bwanyenye huyo alikuwa akitumia magari mawili; aina ya Land Cruiser V8 na nyingine Mercedes Benz. Bw Kavisu alisema kortini kuwa alimjua Bw Thuo mnamo 2007 akimfanyia kazi katika eneo la ujenzi la Abey Resort ndipo akampandisha cheo hadi akawa dereva wake mnamo 2020. “Ni wakati huo ndipo alitoa stakabadhi hiyo na kufanya nikaisoma mara tatu kwa sauti. Hapo ndipo nilifahamu kuwa ulikuwa wosia wake wa urithi na alikuwa akiuweka kwenye gazeti kila mara,” akasema Bw Kavisu. Kwenye wosia ambao umezua utata, Bw Thuo aligawa mali yake kwa wake zake wawili na watoto. Kati ya mali hiyo ni jumba la Abbey jijini Nairobi, vipande vya ardhi Nakuru, Gilgil, Murang’a na Nairobi pamoja na Hoteli ya Abbey jijini Nakuru. Bw Kavisu alisema kuwa alilazimika kufichua msimamo wa marehemu kuhusu urithi huo baada ya kupata taarifa kuwa kulikuwa na mzozo wa mali kwenye familia hiyo. Mwanzo alishuku kuwa mambo yalienda mrama baada ya Bw Ngeta kumfikia na kumrai kuwa aegemee upande wao kuhusu mzozo huo wa mali. Hata hivyo, alikataa na kueleza ukweli kuhusu uhusiano wake na marehemu kuhusu stakabadhi hiyo. Pia alieleza jinsi alivyoagizwa ampatie Bw Nixon Kariuki stakabadhi hiyo baada ya mauti ya babake. Uchunguzi uliofanyiwa stakabadhi ya wosia iliyowasilishwa mahakamani, ulibaini kuwa ilikuwa feki. Bw Emmanuel Karisa Kenga, ambaye alifanya uchunguzi huo kitaaluma, alisema ilibainika maandishi na saini zilikuwa tofauti. “Mwandiko haufanani na hii ni ishara kuwa mwandishi hakuwa mmoja. Kuna ushahidi kuwa wosia huo wa urithi ulivurugwa na si stakabadhi au nakala halisi,” akasema Bw Kenga. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  